廖行之
赠别罗舜举
忆昔相从游，往往尝继晷。
论文在肺肝，商确到肌体。
一从怅分携，凫雁惯居徙。
相望两川间，别梦萦百里。
向来故园思，归兴动行李。
奔驰快一见，舍馆渠暇理。
畴昔夜过门，明月耿相视。
一尊邀踌躇，啸咏天风起。
朝来得秀句，惜别语盈纸。
所愧才空疎，雅意孰称是。
尘劳喜驱人，遣我轮善柅。
明当问归途，马足莫西指。
男儿结交情，聚散今乃尔。
谁论十日恶，怀抱好无几。
活活郴江流，此去下湘水。
殷勤傥悬情，愿言寄双鲤。